اعراب القرآن للنحاس

اعراب القرآن للنحاس ایک کتاب ہے جسے ابو جعفر نحاس نے تصنیف کیا۔ یہ اُن کتب میں سے ہے جنھوں نے تفسیرِ قرآن کو ایک خاص رخ پر پیش کیا اور وہ رخ یہ ہے کہ قرآنِ کریم کے الفاظ اور جملوں کی لسانی اور نحوی جہت پر توجہ دی جائے اور قرآنی متن کو اسی پہلو سے سمجھنے کی کوشش کی جائے۔
یہ کتاب تفاسیرِ لغویہ کے مکتبِ فکر سے تعلق رکھتی ہے۔ اور تفسیرِ لغوی سے مراد یہ ہے کہ:
قرآنِ مجید کے معانی کو عربوں کی زبان میں وارد لغت و محاورات کی روشنی میں واضح کرنا۔
 کتاب اعراب القرآن 
یہ کتاب مصنف نے قرآن کے اعراب (نحوی تجزیہ) اور قراءات اور ان کے اختلافات کے بیان کے لیے خاص طور پر لکھی۔ اس میں اس نے اپنے سے پہلے کے نحوی علما کی آراء کو جمع کیا، ان کے اقوال کو آسان اور مختصر انداز میں نقل کیا اور انھیں باقاعدہ حوالے کے ساتھ بیان کیا۔ یہ کتاب واقعی ان اہم ترین کتب میں سے ہے جن کی طرف اس موضوع پر رجوع کیا جاتا ہے۔
 مصنف کا تعارف 
مصنف کا نام ابو جعفر احمد بن محمد بن اسماعیل ہے، جو نحاس کے لقب سے مشہور ہیں (وفات: 338ھ)۔ انھوں نے ابو اسحاق زجاج سے علم حاصل کیا اور ابن الحداد شافعی کی درس گاہ میں بھی شریک ہوتے تھے۔ وہ روایت میں پختہ اور تالیف میں کثیر العمل تھے۔ اگرچہ وہ مجلسِ درس میں کم بولتے تھے، لیکن جب تنہائی میں قلم اٹھاتے تو نہایت عمدہ اور دل نشین انداز میں لکھتے۔

ان کی قرآن سے متعلق چند مفید کتب یہ ہیں:
 کتاب معانی القرآن

 کتاب إعراب القرآن: اس کتاب میں انھوں نے مختلف آرا جمع کیں، وجوہات کو یکجا کیا، مگر کسی ایک رائے کو منتخب کر کے دلیل سے ترجیح دینے کا انداز اختیار نہیں کیا۔
 کتاب فی تفسير أسماء الله الحسنى
 کتاب فی ناسخ القرآن ومنسوخہ
 کتاب اختلاف البصريين والكوفيين فی النحو (جس کا نام "المُقْنِع" ہے)
 کتاب في أخبار الشعراء [طبقات النحويين واللغويين، أبو بكر الزبيدي، المحقق: محمد أبو الفضل إبراهيم، الناشر: دار المعارف، الطبعة الثانية: (ص: 220 - 221) https://shamela.ws/book/13235/197] 

 کتاب کا منہج 
ان کا طریقہ یہ تھا کہ وہ قرآنِ کریم کے متن کو لسانی (لغوی) اور نحوی (گرامر کے قواعد) کی روشنی میں سمجھنے کی کوشش کرتے۔
انھوں نے ان علما کا بھی ذکر کیا جنھوں نے اعراب القرآن کے فن پر مستقل کتب لکھی تھیں۔

اعراب القرآن پر مطبوعہ کتب میں سب سے پہلا معروف کام ابو جعفر النحاس ہی کی یہ کتاب ہے، جو سابقہ نحوی ائمہ کے اقوال کی نقل و ترتیب میں نمایاں ہے۔
نحاس نے "معانی القرآن" اور "اعراب القرآن" دو علاحدہ کتابوں میں قرآن کے مفہوم اور اس کے نحوی پہلوؤں کو تفصیل سے بیان کیا۔ ممکن ہے کہ وہ ان دونوں موضوعات کو الگ الگ پیش کرنے والے اولین مصنف ہوں۔[أنواع التصنيف المتعلقة بتفسير القرآن الكريم، مساعد الطيار، الناشر: دار ابن الجوزي، الطبعة الثالثة، 1434هـ : (ص: 35) https://shamela.ws/book/13893/37] 

 حوالہ جات 

زمرہ:ویکی ڈیٹا والے صفحات
زمرہ:کتب علوم القرآن